Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 693/14/5511	Žilina, 2.10.2014
EEČ : 2-43-496-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b) Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec XXXXX, nar. XXXXX voči ktorému má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX sp. zn. XXXXX zo dňa 19.03.2013, právoplatného a vykonateľného dňa 05.04.2013, ktorým bol zaviazaný platiť výživné na XXXXX vo výške 50,-Eur mesačne, s účinnosťou od 01.09.2012, vždy do 15. dňa v mesiaci vopred k rukám matky XXXXX, trvalé bydlisko XXXXX, okr. XXXXX, a ako otec XXXXX, nar. XXXXX, a XXXXX XXXXX, nar. XXXXX, voči ktorým má zákonnú vyživovaciu povinnosť vyplývajúcu mu zo zákona o rodine a z rozsudku Krajského súdu v XXXXX sp. zn. XXXXX zo dňa 08.06.2011, právoplatného a vykonateľného dňa 25.08.2011, ktorým bol zaviazaný platiť výživné na XXXXX vo výške 53,-Eur mesačne a na XXXXX XXXXX vo výške 48,-Eur mesačne, s účinnosťou od 01.09.2010, vždy do 20. dňa v mesiaci vopred k rukám matky XXXXX, trvalé bydlisko XXXXX, okr. XXXXX, obvinený si túto svoju vyživovaciu povinnosť riadne neplnil v období od 01.01.2013 doposiaľ s výnimkou obdobia od 01.01.2013 do 07.04.2013 a od 12.06.2013 do 08.06.2014, počas ktorého bol vedený v evidencii uchádzačov o zamestnanie, dávky v nezamestnanosti ani dávky v hmotnej núdzi nepoberal, vo zvyšnom období, keď nebol v uvedenej evidencii, mal príjem z pracovného pomeru a následne príjem zo živnosti, v tomto období v mesiacoch apríl, máj a jún 2013 uhradil bežné výživné po 151,-Eur mesačne, v júni 2014 uhradil na bežnom výživnom sumu 100,-Eur a v mesiacoch júl, august a september 2014 uhradil na bežnom výživnom po 151,-Eur mesačne, v dôsledku čoho za obdobie mesiacov apríl, máj a jún 2013 a jún, júl, august a september 2014 dlhoval XXXXX na výživnom na všetky tri deti sumu v celkovej výške 51,-Eur, pričom obvinený dodatočne dňa 21.09.2014 uhradil na dlžnom výživnom sumu 51,-Eur, 

lebo zanikla trestnosť činu.

Odôvodnenie:
	Uznesením vyšetrovateľa OR PZ, OKP XXXXX sp. zn. XXXXX zo dňa 11.08.2014 bolo začaté trestné stíhanie a následne uznesením  vyšetrovateľa OR PZ, OKP XXXXX sp. zn. XXXXX zo dňa 27.08.2014 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Tr. zákona na tom skutkovom základe, ako je to uvedené vo výrokovej časti uvedeného uznesenia.

	Preskúmaním vyšetrovacieho spisu sp. zn. XXXXX som zistila, že vo veci boli vykonané výsluchy obvineného XXXXX a svedkyne poškodenej XXXXX a do spisu boli zabezpečené nasledovné listinné dôkazy - prehľad platieb výživného, potvrdenia o návšteve školy, rodné listy, úradné záznamy, rozsudky o výživnom, uznesenie o zastavení trestného stíhania v inej veci, správa súdneho exekútora, správy na obvineného z ÚPSVR XXXXX, pracovisko XXXXX, zo Sociálnej poisťovne, pobočky XXXXX, z Daňového úradu XXXXX, z OR PZ XXXXX, výpis zo živnostenského registra, správy o povesti obvineného z Mesta XXXXX, výpis z ústrednej evidencie priestupkov obvineného, správy na poškodenú z ÚPSVR XXXXX, zo Sociálnej poisťovne, pobočky XXXXX a odpis registra trestov obvineného. 

Z výsledkov takto vykonaného dokazovania vyplynulo, že obvinený XXXXX si v období od 01.01.2013 doposiaľ riadne neplnil vyživovaciu povinnosť na svojich troch synov, pričom zavineným obdobím neplnenia tejto vyživovacej povinnosti je výlučne obdobie mesiacov apríl, máj a jún 2013 a jún, júl, august a september 2014, kde mu za toto obdobie vznikol dlh na výživnom v celkovej výške 51,-Eur, ktorý dodatočne uhradil poškodenej dňa 21.09.2014. Obdobie, počas ktorého bol obvinený vedený v evidencii uchádzačov o zamestnanie, a počas ktorého nepoberal ani dávky v nezamestnanosti, ani dávky v hmotnej núdzi, je potrebné posudzovať z hľadiska neplnenia vyživovacej povinnosti ako nezavinené, nakoľko obvinený bol vedený v evidencii uchádzačov o zamestnanie, t. j. preukázateľne si hľadal prácu, a nebol preukázaný iný príjem alebo majetok obvineného, z ktorého by v tomto období mohol platiť výživné.  V tejto súvislosti upozorňujem obvineného, že aj keď je uvedené obdobie posúdené z trestnoprávneho hľadiska ako nezavinené, z civilnoprávneho hľadiska je v období od 01.01.2013 naďalej povinný plniť si svoju vyživovaciu povinnosť na všetky tri deti podľa vyššie uvedených rozsudkov o výživnom v celkovej výške po 151,-Eur mesačne, a v prípade dobrovoľného nesplnenia tejto povinnosti môže byť dlžné výživné, ktoré mu vzniklo za toto obdobie, vymáhané nútene prostredníctvom súdneho exekútora. 

	Podľa § 207 ods. 1, ods. 3 písm. b) Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a čin spácha závažnejším spôsobom konania (v danom prípade na viacerých osobách). 

	Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1, ods. 3 písm. b) Tr. zákona a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu oprávnených osôb. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka